LUR jammer, maar steeds in die sopFaith Mazibuko Die ANC in Gauteng gaan Faith Mazibuko, die provinsie se LUR vir sport, kuns, kultuur en ontspanning, by die party se etiekkomitee verkla oor ŉ uitgelekte klankopname. In die klankopname kan daar gehoor word hoe sy op werknemers skree en glo druk uitoefen vir projekte om voort te gaan sonder die nodige tenderprosesse. Jacob Khawe, die ANC se provinsiale sekretaris, het gesê die leier van die regerende party het met Mazibuko vergader en is teleurgesteld in haar optrede. “Ons wil om verskoning vra aan die Indiese en wit gemeenskappe en beklemtoon dat die ANC ŉ nieseksistiese, nierassige organisasie is.” Mazibuko het vroeër om verskoning gevra aan die twee vroue wat sy in die video verskree sowel as die publiek. Volgens Mazibuko het sy selfondersoek gedoen en vra onvoorwaardelik om verskoning vir haar stemtoon en onbehoorlike taalgebruik. Die Ahmed Kathrada-stigting het intussen ŉ beroep op David Makhura, premier van Gauteng, gedoen om dit te oorweeg om Mazibuko af te dank. Neeshan Balton, uitvoerende direkteur van die stigting, het gesê hulle is “erg ontsteld” oor die rasgedrewe en seksistiese aard van Mazibuko se aanval op die amptenare. Balton het gesê dit is dié soort houding wat tot die Life Esidimeni-tragedie gelei het waar amptenare onder druk geplaas word deur hul hoofde wat lei tot onbehoorlike en onetiese besluitneming. Volgens Balton sal die stigting ook die Menseregtekommissie nader oor Mazibuko se uitlatings. Mazibuko se departement het haar vroeër in ŉ verklaring verdedig en gesê dat die LUR in geen stadium tydens die vergadering met personeel onwettige opdragte gegee het nie, maar net klem gelê het op die belangrikheid daarvan dat die departement sy beloftes nakom. “Die LUR het nog altyd geglo dat die inwerkingstelling van projekte vinnig en binne die voorskrifte van die wet gedoen moet word. Die LUR ontken alle aanklagte van inmenging in administratiewe aangeleenthede.” Die Mail & Guardian se amaBhungane-eenheid het Woensdag die klankopname bekendgemaak. In die opname kan gehoor word hoe Mazibuko op bestuurders in haar departement skree oor sportfasiliteite, sogenaamd gekombineerde sportbane, wat so gou moontlik by verskeie gemeenskappe opgerig moet word. Daar kan in die agtergrond gehoor word hoe twee vroue vir Mazibuko die versekering gee dat die fasiliteite opgerig sal word solank dit volgens wet gedoen word. Mazibuko raak woedend en skree op die bestuurders dat die fasiliteite opgerig moet word of hulle moet hul bedanking indien. Die LUR bulder teenoor die vroue en weier om hul verduideliking aan te hoor dat daar nog nie kontrakte gereed is om die fasiliteite op te rig nie. “Ons wil dit gebruik vir ons veldtog om die verkiesing te wen. Hoe julle dit ook al doen … selfs al gaan rig julle dit self op of doen dit met toorkuns … julle beter dit doen.” Mazibuko sê dan ook vir die twee vroue dit blyk haar pogings om vroue te bemagtig deur hulle aan te stel word in haar gesig gegooi. “Dit is duidelik dat julle nie gereed is om in die omgewing te werk nie. Julle beter julle werk doen of waai … watter ander departement het ŉ wit vrou as hoof van die departement? Niemand, behalwe nasionaal. Dit is hoekom sommige departemente nie ŉ Indiese of wit vrou soek nie … en dit gaan nie oor rassisme nie. “Hierdie vrouebemagtiging … ek het dit te ver gevoer en nou word dit in my gesig gegooi … gaan doen julle werk. Julle twee is die gelukkiges, julle moet my bedank.”